  Туспуктэм: Руслан Нуриахметов Майя Бывальцева Нылышноослэн калыккуспо нуналазы Удмуртиын куазь лымыё луоз. Арнялэн кыкетӥ ӝыныяз тӧласькыны кутскоз. Со сярысь улосвыл Гидрометцентрлэн пресс-службаез ивортӥз. 7-тӥ но 8-тӥ южтолэзе элькунын ӧжыт лымыялоз, вируналэ лымшор ёросъёсын тросгес лымы усёз. Уйин -5…-10, нуназе -1…-6 градус возиськоз. Покчиарняе, 9-тӥ южтолэзе Уйпал Атлантикаысь циклонлэн кужымез шӧдӥськыны кутскоз, со Удмуртие туж тӧло, шуныт но мускыт куазез ваёз. Уйин -3…-8 кезьыт луоз, нуназе омыр 0…+4 градусозь шуналоз. Уйин кӧня ке лымыялоз, нуназе кот лымы но зор кемагес но золгес усёз. Тӧл секундскын 12-17 метрозь кужмояса пельтоз. 10-тӥ южтолэзе озьы ик тӧло возиськоз, зор-кот пумен лябӟоз. Уйин 0…-5, нуназе -2…+2 градус луоз. Сюресъёс вылын йӧвалег, куд-ог нуналъёсы лымы вӧлдэт шобыртоз. Нырысь-валысь чакланъёсъя, шутэтскон нуналъёсы куазь шуныт но кот луоз, температура та вакытлы эсэпъёслэсь шӧдскымон вылӥынгес луоз. Тегъёс: Удмуртия Гидрометцентр куазь  